
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	21 iunie 2010

	Nr.
	27/352


AVIZ

asupra propunerii legislative privind unele măsuri pentru asigurarea spaţiilor necesare desfăşurării activităţii confederaţiilor sindicale reprezentative la nivel naţional
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, pentru dezbatere şi avizare, prin adresa nr. Plx 285 din 3 mai 2010, cu propunerea legislativă privind unele măsuri pentru asigurarea spaţiilor necesare desfăşurării activităţii confederaţiilor sindicale reprezentative la nivel naţional.
Potrivit prevederilor art.61 din Regulamentul Camerei Deputaţilor, republicat, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 16 iunie 2010.

În urma finalizării dezbaterilor, membrii comisiei au hotărât, cu unanimitate de voturi, avizarea propunerii legislative cu amendamente, redate în Anexa la prezentul aviz.
PREŞEDINTE,




SECRETAR,


Victor Paul DOBRE



Adrian SOLOMON

Întocmit,

Consultant parlamentar Lidia Ana VLĂDESCU
A N E X A

	Nr. crt.
	Text iniţial
	Text propus de Comisie

(autorul amendamentului)
	Motivare

	1
	Art.1. – Prin derogare de la prevederile art.17 din Legea nr.213/1998 privind proprietatea publică şi regimul juridic al acesteia, cu modificările şi completările ulterioare, şi de la prevederile art.22 alin.(2) din Legea sindicatelor nr.54/2003, confederaţiile sindicale reprezentative la nivel naţional, semnatare ale Contractului colectiv de muncă unic la nivel naţional pe anii 2007-2010, vor primi, în folosinţă gratuită, pe perioada existenţei confederaţiei sindicale, spaţiile pe care le deţin cu titlul de sedii, cu sau fără contract de închiriere, în imobile aflate în domeniul public sau privat al statului şi administrarea regiilor autonome, prefecturilor, instituţiilor publice de nivel naţional, judeţean sau local şi autorităţilor publice centrale şi/sau locale.

	Art.1. – (1) Prin derogare de la prevederile Legii nr.213/1998 privind proprietatea publică şi regimul juridic al acesteia, cu modificările ulterioare, confederaţiile sindicale reprezentative la nivel naţional, semnatare ale Contractului colectiv de muncă unic la nivel naţional pe anii 2007-2010, vor primi, în folosinţă, cu contract de închiriere, pe perioada existenţei confederaţiei sindicale, spaţiile pe care le deţin fără contract de închiriere cu titlul de sedii, în imobile aflate în domeniul public sau privat al statului şi administrarea regiilor autonome, prefecturilor, instituţiilor publice de nivel naţional, judeţean sau local şi autorităţilor publice centrale şi/sau locale.

(2) Prevederile art.22 alin.(2) din Legea sindicatelor nr.54/2003 se aplică în mod corespunzător şi pentru imobilele primite în folosinţă potrivit alin.(1).

Autor: deputat Maria Eugenia Barna


	Pentru evitarea încălcării unor prevederi constituţionale.

	2
	Art.2. – (1) Imobilele primite în folosinţă gratuită conform art.1 pot fi utilizate numai cu destinaţia de sedii ale confederaţiilor sindicale reprezentative la nivel naţional.

(2) Dreptul de folosinţă gratuită al confederaţiilor sindicale reprezentative la nivel naţional încetează în cazul în care regiile autonome, prefecturile, instituţiile publice de nivel naţional, judeţean sau local şi autorităţile publice centrale şi/sau locale constată nerespectarea destinaţiei prevăzută la alin.(1).


	Art.2. – (1) Imobilele primite în folosinţă potrivit art.1 alin.(1) pot fi utilizate numai cu destinaţia de sedii ale confederaţiilor sindicale reprezentative la nivel naţional.

(2) Dreptul de folosinţă al confederaţiilor sindicale reprezentative la nivel naţional încetează în cazul în care regiile autonome, prefecturile, instituţiile publice de nivel naţional, judeţean sau local şi autorităţile publice centrale şi/sau locale constată nerespectarea destinaţiei prevăzută la alin.(1).

Autor: deputat Maria Eugenia Barna


	Corelare cu prevederile art.1.

	3
	Art.3. – Confederaţiile sindicale reprezentative la nivel naţional suportă pentru utilizarea imobilelor prevăzute la art.1, cheltuielile de întreţinere.


	Nemodificat 
	

	4
	Art.4. – (1) În termen de 6 luni de la intrarea în vigoare a prezentei legi, confederaţiile sindicale reprezentative la nivel, care au încheiate contracte de închiriere sau utilizează, ca sedii, imobile proprietate privată a statului, aflate în administrarea regiilor autonome, prefecturilor, instituţiilor publice de nivel naţional, judeţean sau local şi autorităţilor publice centrale şi/sau locale pot opta pentru cumpărarea imobilelor.
(2) Preţul imobilelor va fi stabilit la nivelul valorii contabile a acestora determinate potrivit legii.

	Art.4 se elimină.

Autor: deputat Maria Eugenia Barna
	Prevederea îmbracă forma unui transfer silit de proprietate, care nu respectă prevederile referitoare la expropriere consacrate de art.44 alin.(1) şi (3) din Constituţie şi de art.1 din primul Protocol la convenţia europeană pentru apărarea drepturilor omului şi libertăţilor fundamentale.

